Vi elsker sparkebukser! De er gode baby- og barneplagg som varmer på de rette stedene, er supertøffe på og ikke minst kjekke å strikke. Smau er vår stripete versjon med et kult og rent uttrykk! Vi ville også at den skulle være gøy og logisk å strikke – og det ble den! Hele buksen bygges opp steg for steg etter hele striper, ikke centimeter. Seler, bol, vendepinner, kile og ben er tilpasset stripene, slik at du slipper å måle og vurdere underveis. Bare én stripe til… og plutselig er buksen ferdig! Den har en romslig passform, men sitter tett over brystet og ryggen. Benfellingen er bygget opp med ulike felleintervaller, slik at den får en mer anatomisk form rundt bleien og langs benet enn en rett, skrå linje fra skrittet og ned. Sparkebuksen strikkes ovenfra og ned i glattstrikk med striper over 4 omganger. Vendepinner gir ekstra plass over rumpen og tykkere striper bak, mens i-cordkanten langs selene gir en ren og fin avslutning. Størrelser: 0-1 (1-3) 3-6 (6–9) 9-12 (12–18) 18-24 mnd (2–3) år Overvidde: 43,5 (46) 49 (53) 56 (58) 60 (61,5) cm Strikkefasthet: 28 m x 38 omg = 10 x 10 cm på pinne 3 mm i glattstrikk Pinnestørrelser: Rundpinne 2,5 og 3 mm, strømpepinner 2,5 og 3 mm Garnforslag: Sandnes Garn Sunday Garnmengde: Kantfarge: Ca 35 (40) 45 (50) 55 (65) 70 (75) gram Kontrastfarge: Ca 30 (35) 40 (45) 55 (60) 65 (70) gram Tilbehør: 4 knapper i str 11-12 mm